Priekšlikums PADOMES LĒMUMS, ar kuru nosaka nostāju, kas Eiropas Savienībai jāieņem Pasaules Tirdzniecības organizācijas (PTO) 9. Ministru konferencē /* COM/2013/0750 final - 2013/0364 (NLE) */





PASKAIDROJUMA RAKSTS 1. PRIEKŠLIKUMA MĒRĶIS PTO 9. Ministru konference (MC9) notiks no 2013. gada 3. līdz 6 decembrim Indonēzijā. Notiek sarunas par vairākiem mērķiem, par kuriem varētu vienoties Ministru konferencē. Daži no tiem ir daļa no Dohas Attīstības programmas (DAP), un, ja tiks panākta vienošanās, tie būs pirmais solis ceļā uz to, lai noslēgtu visu Dohas sarunu kārtu. MC9 varētu panākt vienošanos arī par atsevišķu jautājumu grupu, kas neietilpst DAP, taču uz tiem attiecas atsevišķs Padomes lēmuma priekšlikums. Kas attiecas uz DAP jautājumiem, sarunas risināsies par trim pīlāriem: tirdzniecības veicināšana, lauksaimniecība un attīstība. ES piešķir ļoti lielu nozīmi tam, lai panāktu vienošanos par tirdzniecības veicināšanu, kas nodrošinātu lielu saimniecisku ieguvumu visām PTO dalībvalstīm. Ja sarunās par tirdzniecības veicināšanu tiks panākts progress kā plānots, gatavojoties MC9, PTO dalībvalstīm vajadzētu spēt panākt politisku vienošanos par nolīguma tekstu. Tomēr nolīguma teksta pabeigšana notiks tikai 2014. gadā, kad būs gatavi īstenošanas grafiki (attiecībā uz tiem noteikumiem, kurus ir plānots īstenot, kad nolīgums stāsies spēkā), jo tie ir neatņemama nolīguma daļa. Ja sarunas šajā virzienā turpināsies apmierinoši un MC9 varēs panākt šādu politisku vienošanos par tirdzniecības veicināšanas nolīgumu, tad daļa no MC9 risinājumiem tiks izmantota arī attiecībā uz dažiem attīstības un lauksaimniecības jautājumiem. Attiecībā uz dažiem no šiem attīstības un lauksaimniecības jautājumiem, šķiet, vajadzīgs Padomes lēmums jau MC9, un tāpēc uz tiem attiecas pašreizējais priekšlikums. Atsevišķs Padomes lēmums par ES nostāju par tirdzniecības veicināšanas nolīgumu, iespējams, varētu būt nepieciešams 2014. gadā, tiklīdz būs pilnībā sagatavots tirdzniecības veicināšanas dokuments un par to būs vajadzīga ES nostāja PTO. Tādējādi šis Padomes lēmuma priekšlikums attiecas tikai uz attīstības un lauksaimniecības jautājumiem, par kuriem var tikt panākta vienošanās MC9, proti, tie ir: · uzraudzības mehānisms īpašai un diferencētai attieksmei pret jaunattīstības valstīm – saskaņā ar PTO Ģenerālpadomes 2002. gada 31. jūlijā apstiprinātām pamatnostādnēm PTO Tirdzniecības un attīstības komitejas īpašajā sanāksmē tika pabeigtas sarunas par uzraudzības mehānisma funkcijām, struktūru un pilnvarām, kuru mērķis ir sekmēt jaunattīstības un vismazāk attīstīto valstu integrācijas veicināšanu daudzpusējā tirdzniecības sistēmā; · tarifu likmes kvotu (TRQ) administrēšana: tekstam, par ko jāvienojas MC9, būtu jāiekļauj noteikumi par pārskatāmību un mehānismu nepietiekamas izpildes gadījumā. Kas attiecas uz pārredzamību, TRQ pārvaldība ir pielīdzināta importa licencēšanas pasākumiem, un tādējādi uz to attiecas PTO Nolīgums par importa licencēšanu, kas nozīmē, ka uz to attieksies dažas procedūras/pārredzamības prasības (piemēram, obligāta publicēšana, termiņi pieteikuma apstrādei un paziņošana). Turklāt būtu jāpiemēro nepieciešamības tests, kas paredz, ka administratīvām procedūrām nebūtu jārada lielāks slogs nekā absolūti nepieciešams, lai administrētu šo pasākumu. Kas attiecas uz mehānismu nepietiekamas izpildes gadījumā – ja TRQ likme ir zemāka par 65 % konkrētā laikposmā (vai tad, ja nav paziņojuma), importētājai PTO dalībvalstij var pieprasīt mainīt kvotu pārvaldību, piemērojot rindas kārtības metodi (FCFS) vai automatizētas beznosacījumu licences sistēmu; · pārtikas nodrošinājums: MC9 tiks mēģināts panākt vienošanos par “pienācīgas atturības” klauzulu, kas varētu aizsargāt dažu jaunattīstības dalībvalstu pārtikas nodrošinājuma programmas no apstrīdēšanas PTO konkrētā laikposmā un saskaņā ar īpašiem nosacījumiem. Vienošanās varētu būt ministru lēmuma veidā. Šā priekšlikuma mērķis ir ļaut Eiropas Savienībai pievienoties konsensam par iepriekš minētajiem jautājumiem PTO 9. Ministru konferencē (MC9). Tāpēc priekšlikumā paredzēts, ka Padome pilnvaro Komisiju ieņemt nostāju PTO Eiropas Savienības vārdā pievienoties konsensam, lai atbalstītu minēto lēmumu pieņemšanu. Ņemot vērā, ka Ministru konference notiks no 3. līdz 6. decembrim un ka turpinās sarunas par visiem iespējamās Bali tiesību aktu paketes aspektiem, Komisija cer, ka Padome pieņems lēmumu pēc tam, kad situācija attiecībā uz atbilstīgajiem dokumentiem būs pietiekami skaidra, iespējams, jau Ministru konferences laikā. 2. PRIEKŠLIKUMA JURIDISKAIS PAMATS Līguma par Eiropas Savienības darbību (LESD) 218. panta 9. punkts paredz, ka Padome pēc priekšlikuma, kuru iesniedz Komisija vai Savienības Augstais pārstāvis ārlietās un drošības politikas jautājumos, pieņem lēmumu, ar kuru nosaka nostāju, kas Savienības vārdā jāieņem kādā ar starptautisku nolīgumu izveidotā struktūrā, ja šādai struktūrai ir jāpieņem lēmums ar juridiskām sekām. Ministru konferences lēmumi par TRQ pārvaldību, pārtikas nodrošinājumu un uzraudzības mehānismu būtu saskaņā ar šo noteikumu. Visi paredzētie pasākumi iekļaujas kopējās tirdzniecības politikas darbības jomā (LESD 207. pants ) un ir tieši saistīti ar PTO darbību un daudzpusējo tirdzniecības sistēmu. 3. PRIEKŠLIKUMA PIEMĒROŠANAS JOMA Komisija ir pilnvarota ieņemt nostāju Eiropas Savienības vārdā pievienoties konsensam nolūkā atbalstīt lēmumus, kas Ministru konferencē pieņemti par pārtikas nodrošinājumu, TRQ pārvaldību un uzraudzības mehānismu. Saskaņā ar 218. panta 10. punkta noteikumiem nekavējoties un pilnīgi informē Eiropas Parlamentu. 2013/0364 (NLE) Priekšlikums PADOMES LĒMUMS, ar kuru nosaka nostāju, kas Eiropas Savienībai jāieņem Pasaules Tirdzniecības organizācijas (PTO) 9. Ministru konferencē EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 207. panta 4. punktu saistībā ar tā 218. panta 9. punktu, ņemot vērā Eiropas Komisijas priekšlikumu, tā kā: (1) Eiropas Savienība piešķir ļoti lielu nozīmi daudzpusējās tirdzniecības sistēmas darbībai un pakāpeniskai nostiprināšanai un atzīst nepieciešamību sekmēt daudzpusējās tirdzniecības sarunu Dohas kārtu. Veiksmīga PTO 9. Ministru konferences norise būtu nepieciešams posms ceļā uz šo mērķi, un tas izpaustos kā vienprātība par PTO Tirdzniecības veicināšanas nolīgumu, ko papildinātu ierobežoti rezultāti attiecībā uz lauksaimniecības un attīstības jautājumiem, jo īpaši tiem, kas attiecas uz vismazāk attīstītajām valstīm. (2) Attīstība ir Dohas tirdzniecības sarunu kārtas centrā. PTO Ģenerālpadome Tirdzniecības un attīstības komitejas (CTD) 2002. gada 31. jūlija īpašajā sanāksmē pieņēma ieteikumu izveidot uzraudzības mehānismu īpašai un diferencētai attieksmei. Šā uzraudzības mehānisma mērķis būtu veicināt jaunattīstības un vismazāk attīstīto PTO dalībvalstu integrācijas atvieglošanu daudzpusējā tirdzniecības sistēmā. CTD īpašā sanāksmē pašlaik beidz sarunas par šāda mehānisma funkcijām, struktūru un pilnvarām. Eiropas Savienībai būtu jāatbalsta ar to saistītais Ministru konferences lēmums. (3) Lauksaimniecība ir svarīgs Dohas attīstības programmas elements, un var tikt pilnībā atrisināts tikai galīgo rezultātu kontekstā, kas ietver vairākas citas Dohas attīstības programmas (DDA) pilnvaru jomas. Tomēr Eiropas Savienība atzīst dažu PTO dalībvalstu interesi risināt specifiskus lauksaimniecības jautājumus jau PTO 9. Ministru konferencē, kas notiktu vienlaikus ar politisku vienošanos par vērienīgu Tirdzniecības veicināšanas nolīgumu. (4) Efektīvi pārvaldīt tarifu likmes kvotas (TRQ) un pārredzamību attiecībā uz to izmantošanu ir būtiski, lai nodrošinātu, ka iepriekšējās saistības, kas tika pieņemtas Urugvajas kārtas laikā attiecībā uz tirgus piekļuvi lauksaimniecības produktiem, tiek pareizi īstenotas. Sarunas, kas norisinājušās PTO 2013. gadā, ļāva dalībniekiem panākt vienošanos par TRQ pārvaldības mehānismu, kas ietver pārredzamības noteikumus un mehānismu nepietiekamas izpildes gadījumā. Kas attiecas uz pārredzamību, TRQ pārvaldība būtu jāpielīdzina importa licencēšanas pasākumiem, un tādējādi uz to būtu jāattiecina PTO Nolīgums par importa licencēšanu, kas nozīmē, ka būtu jāpiemēro daži procedūras un pārredzamības pienākumi. Turklāt būtu jāpiemēro nepieciešamības tests, kas paredz, ka pārvaldības procedūrām nebūtu jārada lielāks slogs nekā absolūti nepieciešams, lai pārvaldītu attiecīgo pasākumu. Kas attiecas uz mehānismu nepietiekamas izpildes gadījumā – ja TRQ izmantojums ir mazāks par noteiktu līmeni konkrētā laikposmā (vai tad, ja nav paziņojuma), importētājai PTO dalībvalstij var pieprasīt mainīt kvotu pārvaldību, piemērojot rindas kārtības metodi (FCFS) vai automatizētas beznosacījumu licences sistēmu. Šobrīd ir paredzams, ka tiks pieņemts Ministru konferences lēmums par TRQ pārvaldību, un Eiropas Savienībai tas būtu jāatbalsta. (5) PTO dalībvalstīm būtu jāspēj īstenot vajadzīgās programmas, tostarp krājumu uzturēšanu valsts noliktavās pārtikas nodrošinājuma apsvērumu dēļ saskaņā ar PTO noteikumiem. Valsts uzkrājumu uzturēšanas programmās pārtikas nodrošinājuma apsvērumu dēļ ir jāievēro īpaši nosacījumi, par kuriem ir vienošanās starp PTO dalībvalstīm, lai neizkropļotu starptautisko tirdzniecību. Sarunas, kas norisinājušās PTO 2013. gadā, ļāva PTO dalībvalstīm rast piemērotu risinājumu attiecībā uz šādām programmām, kas tiek īstenotas jaunattīstības valstīs, proti, vienošanos starp PTO dalībvalstīm (“pienācīgas atturības” klauzula) neapstrīdēt šādas programmas konkrētā laikposmā ar noteikumu, ka tās atbilst noteiktiem nosacījumiem. Pašlaik ir paredzams, ka tiks pieņemts Ministru konferences lēmums par šīs vienošanās apstiprināšanu, un Eiropas Savienībai tas būtu jāatbalsta. (6) Eiropas Savienības lēmums pievienoties konsensam PTO 9. Ministru konferencē attiecībā uz uzraudzības mehānismu, TRQ pārvaldību un pārtikas nodrošinājumu ir atkarīgs no panāktā progresa attiecībā uz Tirdzniecības veicināšanas nolīgumu, un konkrēti no tā, vai Ministru konference panāk politisku vienošanos par šā nolīguma tekstu, IR PIEŅĒMUSI ŠO LĒMUMU. 1. pants Eiropas Savienības nostāja attiecībā uz pārtikas nodrošinājumu, tarifa likmes kvotu pārvaldību un uzraudzības mehānismu ir pievienoties konsensam, kas panākts starp PTO dalībvalstīm, lai pieņemtu 9. Ministru konferences lēmumus. 2. pants Šis lēmums stājas spēkā tā pieņemšanas dienā. Briselē, Padomes vārdā – priekšsēdētājs